PATVIRTINTA
Neringos savivaldybės administracijos direktoriaus 2026 m. gegužės          d.
įsakymu Nr. V13- 

LAUKO PREKYBOS (PASLAUGŲ TEIKIMO) VIETŲ, KAVINIŲ IŠPLĖTIMO / LAUKO KAVINIŲ IR PREKYBOS KIOSKŲ (PAVILJONŲ) ĮRENGIMO NERINGOS SAVIVALDYBĖS VIEŠOSIOSE VIETOSE PROJEKTŲ DERINIMO TVARKOS APRAŠAS

I SKYRIUS BENDROSIOS NUOSTATOS
1. Lauko prekybos (paslaugų teikimo) vietų, kavinių išplėtimo / lauko kavinių ir prekybos kioskų (paviljonų) įrengimo projektų derinimo tvarkos aprašas (toliau – Aprašas) nustato prekybos (paslaugų teikimo) paskirties objektų, kurių statybai ir įrengimui pagal Lietuvos Respublikos statybos įstatymą neprivaloma gauti statybą leidžiančių dokumentų: lauko prekybos (paslaugų teikimo) vietų, lauko kavinių, įrengiamų prie maitinimo paskirties patalpų, ir prekybos kioskų (paviljonų), įrengiamų Neringos savivaldybės (toliau – Savivaldybė) tarybos sprendimu nustatytose viešosiose vietose ir (arba) visuomenei prieinamose fizinių ir (ar) juridinių asmenų nuomos (panaudos) sutarties pagrindu valdomuose žemės sklypuose, kuriame vykdoma prekyba arba teikiamos paslaugos, projektų pateikimo, tikrinimo ir jų derinimo tvarką.
2. Lauko prekybos (paslaugų teikimo) vietų įrengimo projektus (toliau – Prekybos vietos projektas) kavinių išplėtimo / lauko kavinių įrengimo projektus (toliau – Kavinės projektas) ir prekybos kioskų (paviljonų) įrengimo projektus (toliau – Kiosko projektas) pagal kompetenciją tikrina ir juos derina Savivaldybės administracijos Architektūros ir teritorijų planavimo skyriaus specialistai. Suderinti projektai registruojami Savivaldybės dokumentų valdymo sistemoje
„Kontora“ (toliau – DVS „Kontora“).
3. Apraše naudojamos sąvokos:
3.1. Prekybai pritaikyta laikinoji įranga – sukomplektuoti lauke statomi prekybos įrenginiai (stoginės, prekystaliai, vežimėliai, šaldomieji vežimėliai, stalai, skėčiai, gėlinės, tvorelės, termosai, krepšiai, kėdės, pakylos, skėčiai ir kt.), kuriuos leista pastatyti ir naudoti ribotą terminą;
3.2. Paslaugai teikti pritaikyta laikinoji įranga – sukomplektuota ir lauke pastatyta arba judanti tam tikru nustatytu maršrutu įranga ar priemonė, skirta paslaugai teikti (karietos, bevariklės transporto priemonės, pramoginės transporto priemonės, dviračiai, elektromobiliai, vaikiški elektromobiliai, velomobiliai, kartai, bagiai, mobilieji batutai, pripučiami batutai, vandens dviračiai, valtys ir kt.), kurią leista pastatyti ir naudoti ribotą terminą;
3.3. Pramoginis įrenginys (registruojamas potencialiai pavojingų įrenginių valstybės registre) – mechaninis įrenginys, skirtas viešai naudoti asmenims linksminti jais pramogaujant, kai keičiama jų padėtis erdvėje, arba skirtas asmenims apžiūrėti vietovę iš skirtingo aukščio (apžvalgos ratas) (toliau – atrakcionai);
3.4. Kioskas – smulkios prekybos ar paslaugų teikimo reikmėms skirtas Nekilnojamojo turto registre neregistruojamas nedidelis lengvų konstrukcijų ir į žemę įleistų pamatų neturintis laikinas statinys, pagamintas gamykloje ar pastatytas iš surenkamų konstrukcijų. Dalis kiosko sienų (jo viršutinės dalys) turi būti įstiklintos ir prekyba vykdoma ar paslaugos teikiamos per sienoje esančią vitrinos angą;
3.5. Paviljonas – Nekilnojamojo turto registre neregistruojamas ir į žemę įleistų pamatų neturintis smulkios prekybos ar paslaugų teikimo reikmėms skirtas laikinas statinys, pagamintas gamykloje ar pastatytas iš surenkamų konstrukcijų;
3.6. Išplėstos aptarnavimo vietos prie stacionariųjų viešojo maitinimo vietų – sukomplektuotas laikinas statinys arba sukomplektuota įranga (staliukai, kėdės, skėčiai, tvorelės, pakylos, gėlinės ir kt.) be atskiros prekybos vietos, skirti aptarnauti stacionarios viešojo maitinimo vietos lankytojus, išmontuojami, pasibaigus Kavinės projekto suderinimo terminui;
3.7. Nestacionarioji viešojo maitinimo vieta (nestacionarioji lauko kavinė) – lauke kurortinio, poilsio ir turizmo sezonų ar švenčių, masinių renginių metu įrengtas laikinas nesudėtingų konstrukcijų statinys be pamatų arba sukomplektuota įranga (staliukai, kėdės, skėčiai, tvorelės, pakylos, gėlinės ir kt.), kurie skirti viešojo maitinimo paslaugoms teikti ir kurie išmontuojami kurortiniam, poilsio ir turizmo sezonams ar šventei, masiniam renginiui pasibaigus;
3.8. Kitos Apraše vartojamos sąvokos apibrėžtos Lietuvos Respublikos teritorijų planavimo įstatyme, Lietuvos Respublikos statybos įstatyme, Lietuvos Respublikos nekilnojamojo kultūros paveldo apsaugos įstatyme ir Savivaldybės administracijos direktoriaus įsakymu patvirtintose Prekybos ir paslaugų teikimo Neringos savivaldybės viešosiose vietose taisyklėse.
4. Savivaldybei teikiamų derinti Prekybos vietų, Kavinių ir Kioskų (paviljonų) įrengimo projektų sprendiniai negali prieštarauti Lietuvos Respublikos civilinio kodekso, Lietuvos Respublikos teritorijų planavimo įstatymo, Lietuvos Respublikos statybos įstatymo, Lietuvos Respublikos nekilnojamojo kultūros paveldo apsaugos įstatymo, Lietuvos Respublikos saugomų teritorijų įstatymo nuostatoms ir kitų teisės aktų, reglamentuojančių veiklą kultūros paveldo ir saugomose teritorijose, Savivaldybės tarybos sprendimu patvirtintų Prekybos ir paslaugų teikimo Neringos savivaldybės viešosiose vietose taisyklių bei šio Aprašo reikalavimams. Projektų architektūriniai, meniniai konstrukciniai, inžineriniai sprendiniai turi būti profesionalūs, šiuolaikiški, estetiški, darnūs ir derantys prie urbanistinės aplinkos ir kraštovaizdžio. Projektuojami Prekybos vietų, Kavinių  ir Kioskų projektai turi atitikti projektuojamo objekto paskirtį. Projektuojama įranga, konstrukcijos, baldai turi atitikti dizaino, higienos ir saugos reikalavimus, nustatytus normatyviniuose dokumentuose. Projektų architektūrinės dalies brėžiniai turi atitikti Lietuvos standartizacijos departamento nustatytus brėžinių įforminimo standartus.
5. Suderinti Prekybos vietų, Kavinių ir Kioskų (paviljonų) įrengimo projektai reikalingi fiziniams ir juridiniams asmenims (toliau – Asmuo), norintiems nustatyta tvarka gauti leidimus prekiauti (teikti paslaugas) Savivaldybės nustatytose viešosiose vietose ir (ar) vykdyti veiklą kitų fizinių ar juridinių asmenų nuomojamuose ir naudojamuose žemės sklypuose.

II SKYRIUS
REIKALAVIMAI LAUKO PREKYBOS (PASLAUGŲ TEIKIMO) VIETŲ, KAVINIŲ IŠPLĖTIMO / LAUKO KAVINIŲ IR PREKYBOS KIOSKŲ (PAVILJONŲ) PROJEKTAVIMUI IR ĮRENGIMUI
6. Prekybos vietų, Kavinių, ir Kioskų projektai rengiami ir statomi vadovaujantis patvirtintomis prekybos ir paslaugų teikimo vietų schemomis, Savivaldybės administracijos nustatytose kitose viešosiose vietose, taip pat fizinių ar juridinių asmenų nuomojamuose ir naudojamuose žemės sklypuose, jeigu tai daryti leidžia pagal parengtus teritorijų planavimo dokumentus nustatytas žemės naudojimo būdas ir nepažeidžiami trečiųjų asmenų interesai.
7. Lauko prekybos (paslaugų teikimo) vietos projektuojamos ir įrengiamos:
7.1. visa laukos prekybos (paslaugų teikimo) įranga turi tilpti nurodytoje laukos prekybos (paslaugų teikimo) schemoje nurodytoje vietoje;
7.2. visa lauko prekybos (paslaugų teikimo) įranga turi būti nedidelė, mobili, lengvai montuojamų konstrukcijų, funkcionali, pritaikyta naudoti lauke, techniškai tvarkinga, stabiliai stovinti (dėl konstrukcijų ir svorio);
7.3. forma turi būti paprasta ir aiški, be papildomų dekoro elementų, deranti prie aplinkos estetikos, poveikis architektūrinei ir želdynų aplinkai turi būti minimalus;
7.4. reklama turi būti minimali ir tiesiogiai susijusi su prekybos (paslaugų teikimo) veikla: pavadinimas arba logotipas, partnerių logotipas, darbo laikas, paslaugų ar parduodamų produktų kainos.

8. Kavinių išplėtimas prie stacionarių viešojo maitinimo įstaigų / lauko kavinės viešosiose vietose projektuojamos ir įrengiamos:
8.1. kuo arčiau stacionarių maitinimo patalpų pastate, nepažeidžiant trečiųjų asmenų interesų ir netrukdant susiformavusiems viešųjų erdvių naudotojų judėjimo įpročiams;
8.2. gauti gretimų patalpų arba pastatų savininkų sutikimus, jei išplečiamos kavinės teritorija yra didesnė (platesnė), nei stacionarių maitinimo patalpų projekcija fasade (t. y. jei išplečiama lauko kavinė ribojasi ne vien su stacionarių maitinimo patalpų fasadu, bet ir su gretimų patalpų (pastatų) fasadu ar fasadais);
8.3. visa kavinės išplėtimo / lauko kavinių įranga turi būti funkcionali ir tik būtina lankytojams aptarnauti, saugi naudoti, deranti prie aplinkos estetikos – parinkti įrangą reikia taip, kad poveikis architektūrinei ir želdynų aplinkai būtų kuo mažesnis; rekomenduojami ažūriniai ir lengvai išnešami baldai, meniu stovai – ne aukštesni kaip 1 m;
8.4. denginių forma turi būti paprasta, aiški, funkcionali, be papildomų dekoro elementų, konstrukcija turi būti lengva, įrengta netvirtinant prie dangos, gatvės inžinerinių įrenginių, želdinių ir pan.;
8.5. pakylos gali būti įrengiamos tik jei nėra kitos galimybės užtikrinti saugaus lauko kavinės naudojimo ir (arba) siekiant užtikrinti patekimą neįgaliesiems, netvirtinant prie dangos ar kitų paviršių, gali būti su atitvarais;
8.6. atitvarai turi būti lengvo tipo, neužstojantys vaizdo, ažūriniai; rekomenduojama kuo mažiau masyvių, neperregimų (plastikinių ir pan.) dalių, dekoruoti natūraliais augalais;
8.7. reklama turi būti minimali ir tiesiogiai susijusi su lauko kavinės veikla: pavadinimas arba logotipas, partnerių logotipas, darbo laikas.
9. Prekybos kioskai (paviljonai) projektuojami ir įrengiami:
9.1. kiosko (paviljono) plotas negali būti didesnis kaip 20 kv. m;
9.2. pagal techninius parametrus kiosko (paviljono) konstrukcijos turi būti lengvos, netvirtinamos prie dangos, tik padedamos ant paviršiaus;
9.3. kioskas (paviljonas) turi būti paprastų formų, architektūriniai sprendiniai turi derėti prie architektūrinės ir želdynų aplinkos, visa jo konstrukcija turi tilpti laukos prekybos (paslaugų teikimo) schemoje nurodytoje vietoje ;
9.4. reklama turi būti minimali ir tiesiogiai susijusi su prekybos veikla: pavadinimas arba logotipas, partnerių logotipas, darbo laikas.
10. Lauko prekybos (paslaugų teikimo) vietų įrenginiai, lauko kavinių įranga ir prekybos kioskai (paviljonai) negali būti projektuojami ir statomi automobilių stovėjimo aikštelėse, ant pravažiavimo vietų, dviračių takų ir žaliųjų plotų (išskyrus prekybą ir paslaugų teikimą švenčių, masinių renginių metu ir tarybos nustatytose viešose vietose).
11. Lauko prekybos (paslaugų teikimo) vietų, kavinių išplėtimo / lauko kavinių ir prekybos kioskų (paviljonų) estetinė išvaizda turi derėti prie bendro esamo architektūrinio komplekso vaizdo.
12. Jei Prekybos vietos, Kavinės, Kiosko projektu projektuojama Išorinės reklamos įrengimo dalis ir ji atitinka Neringos savivaldybės administracijos patvirtintą Leidimų įrengti išorinę reklamą Neringos savivaldybės teritorijoje išdavimo paslaugos teikimo tvarkos aprašą, atskirai Išorinės reklamos projekto derinti nereikia, išorinės reklamos leidimas išduodamas pagal tą patį projektą.
13. Prekybos vietų, Kavinių ir Prekybos vietų ir Kioskų (paviljonų) įrengimo projektai turi būti pasirašyti projekto vadovo ir užsakovo bei suderinti su žemės sklypo nuomotojais ar naudotojais.

III SKYRIUS
PREKYBOS VIETOS PROJEKTO PATEIKIMAS, TIKRINIMAS IR PRITARIMAS PROJEKTAM

14. Asmuo, norintis nustatyta tvarka prekiauti (teikti paslaugas) konkrečioje Savivaldybės teritorijos viešojoje vietoje ar fizinių ir (ar) juridinių asmenų nuomojamuose ir naudojamuose žemės sklypuose nuo laikinų prekybos ar paslaugų teikimo įrenginių (toliau – Įrenginiai), Savivaldybės administracijai (toliau – Administracija) pateikia nustatytos formos prašymą (Priedas Nr. 1) ir Prekybos vietos projekto 2 egzempliorius, kurį sudaro:
14.1. aiškinamasis raštas, kuriame nurodoma prekybos vietos paskirtis, veiklos pobūdis, įrengimo vieta, plotas, erdvinis planinis, konstrukcinis sprendimas, naudojamos medžiagos ir kt., projekto rengėjo ir užsakovo kontaktiniai duomenys (pavadinimas, atsakingo asmens vardas, pavardė, telefonas, adresas, elektroninis paštas);
14.2. situacijos schema, Prekybos vietos planas su pagrindiniais matmenimis (M 1:500, M 1:1000), parengtas ant topografinio inžinerinio plano, ar kadastrinių matavimų žemės sklypo plano arba Neringos skaitmeninio žemėlapio ištraukos kopijos, kuriame pažymėti esami statiniai, projektuojami ar numatomi įrenginiai, jų eksplikacija, matmenys (ilgis, plotis, aukštis), nurodyti atstumai iki sklypo ribų, gretimų pastatų, statinių, įrenginių, medžių (pridedama, kai projektas derinamas ne Savivaldybės nustatytose viešosiose vietose);
14.3. įrenginių pavyzdžių vizualizacija, fotonuotraukos, eskizai su nurodytais pagrindiniais matmenimis (ilgis, plotis, aukštis), medžiagiškumu ir spalviniu sprendimu;
14.4. žemės sklypo nuomos teisę patvirtinantys dokumentai (žemės sklypo nuomos sutartis, žemės sklypo planas, išrašas iš Valstybės įmonės Registrų centro), žemės sklypo nuomininko (-ų) rašytinis sutikimas (jei žemės sklypas išnuomotas daugiau nei vienam nuomininkui) dėl Įrenginių pastatymo (nurodant terminą) ir nurodytos veiklos vykdymo, gretimo žemės sklypo nuomininko (-ų) sutikimas, kai įrenginiai statomi arčiau nei 3 metrai nuo sklypo ribos (pridedama, kai projektas derinamas ne Savivaldybės nustatytose viešosiose vietose);
14.5. Privalomi rašytiniai pritarimai.
15. Prekybos vietos projektą kartu su šio Aprašo 14 punkte nurodytais dokumentais tikrina ir derina Administracijos Architektūros ir teritorijų planavimo skyriaus specialistai.
16. Suderintas Prekybos vietos projektas registruojamas DVS „Kontora“, 1 egzempliorius išduodamas prašymą pateikusiam Asmeniui.
17. Jeigu pateiktas nepilnos sudėties Prekybos vietos projektas ar projekto sprendiniai neatitinka 4 punkte nurodytų teisės aktų reikalavimų, Administracijos Architektūros ir teritorijų planavimo skyrius ne vėliau kaip per 5 darbo dienas nuo Prekybos vietos projekto gavimo dienos praneša projektą pateikusiam Asmeniui projekte nurodytais kontaktais ir paprašo patikslinti, pakoreguoti ar papildyti Prekybos vietos projektą bei pateikti Administracijos Architektūros ir teritorijų planavimo skyriui trūkstamus dokumentus (po 2 egz.).
18. Pilnos sudėties Prekybos vietos projektas, atitinkantis teisės aktų reikalavimus, per 10 darbo dienų nuo prašymo gavimo Administracijoje dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) patikrinamas, suderinamas, užregistruojamas ir išduodamas (1 egz.) prašymą pateikusiam Asmeniui.
19. Prekybos vietos projektas nederinamas ir apie tai Asmuo raštu informuojamas ne vėliau kaip per 10 darbo dienų nuo projekto Administracijoje gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) tokiais atvejais:
19.1. pateiktas Prekybos vietos projektas neatitinka šio Aprašo reikalavimų;
19.2. Prekybos vietos projekto sprendiniai prieštarauja galiojantiems teisės aktams: prekybos įranga trukdys pėsčiųjų ar transporto eismui, vizualiai trukdys apžvelgti kultūros paveldo objektą ar kitus urbanizuotos aplinkos ir kraštovaizdžio elementus ir kt.;
19.3. planuojamame įrengti Įrenginius žemės sklype yra užfiksuota savavališka statyba;
19.4. planuojamame įrengti lauko prekybos įrangą žemės sklype per praėjusius kalendorinius metus yra užfiksuotas nesuderintų lauko prekybos įrangos ar statinių buvimo faktas;
19.5. Nekilnojamojo turto registre įregistruotas juridinis faktas, susijęs su žemės sklypo, kuriame planuojama įrengti lauko prekybos įrangos, daiktinėmis teisėmis ar šių teisių suvaržymais.


IV SKYRIUS
KAVINĖS PROJEKTO PATEIKIMAS, TIKRINIMAS IR PRITARIMAS PROJEKTUI
20. Asmuo, pageidaujantis suderinti Kavinės projektą, Administracijai pateikia nustatytos formos prašymą (1 priedas) ir Kavinės projektą (2 egz.), kurį sudaro:
20.1. aiškinamasis raštas, kuriame nurodoma objekto paskirtis, įrengimo vieta, plotas, erdvinis planinis, konstrukcinis sprendimas, naudojamos medžiagos ir kt., projekto rengėjo ir užsakovo kontaktiniai duomenys (pavadinimas, atsakingo asmens vardas, pavardė, telefonas, adresas, elektroninis paštas);
20.2. situacijos schema, kavinės išplėtimo / lauko kavinės planas su pagrindiniais matmenimis (M1:500, M1:1000) atliktas ant topografinio inžinerinio plano;
20.3. architektūriniai brėžiniai: kavinės išplėtimo / lauko kavinės planas, fasadai, įrangos detalės (M1:20, M1:50, M1:100 ar M1:200);
20.4. kavinės išplėtimo / lauko kavinės estetinio vaizdo sprendiniai (esamos aplinkos vizualizacija, fotomontažas);
20.5. kavinės išplėtimo / lauko kavinės įrangos, lauko baldų pavyzdžiai (išmatavimai, fotonuotraukos, eskizai);
20.6. maitinimo paslaugas teikiančios įmonės patalpų, prie kurių projektuojama lauko kavinė, planas (kadastrinių matavimų planas) ir patalpų nuosavybės dokumentai arba patalpų nuomos sutartis, jei maitinimo paslaugas teikianti įmonė nėra tų patalpų savininkė;
20.7. žemės sklypo nuomos teisę patvirtinantys dokumentai (žemės sklypo nuomos sutartis, žemės sklypo planas, išrašas iš Valstybės įmonės Registrų centro), žemės sklypo nuomininko (-ų) rašytinis sutikimas (jei žemės sklypas išnuomotas daugiau nei vienam nuomininkui) dėl Įrenginių pastatymo (nurodant terminą) ir nurodytos veiklos vykdymo, gretimo žemės sklypo nuomininko (-ų) sutikimas, kai Įrenginiai statomi arčiau nei 1 metras nuo sklypo ribos (pridedama, kai projektas derinamas fiziniams ir (ar) juridiniams asmenims išnuomotame žemės sklype);
20.8. inžinerinius tinklus eksploatuojančių organizacijų rašytiniai pritarimai įrengiamos lauko kavinės planui, jei projektuojama lauko kavinės įranga (kavinės aptarnavimo blokas, lengvų konstrukcijų terasa, pakyla ir pan.) patenka į teritorijoje esančių inžinerinių tinklų apsaugos zonas;
20.9. Privalomi rašytiniai pritarimai.
21. Kavinės projektą su projektu pateiktais dokumentais (20 punktas) tikrina ir derina Administracijos Architektūros ir teritorijų planavimo skyrius.
22. Už projekte pateiktos informacijos ir duomenų teisingumą atsako Kavinės projektą pateikęs Asmuo.
23. Jeigu pateiktas nepilnos sudėties Kavinės projektas ar projekto sprendiniai neatitinka 4 punkte nurodytų teisės aktų reikalavimų, Administracijos Architektūros ir teritorijų planavimo skyrius ne vėliau kaip per 5 darbo dienas nuo projekto gavimo dienos kreipiasi į projektą pateikusį Asmenį nurodytais kontaktais ir paprašo patikslinti, pakoreguoti ar papildyti projektą bei pateikti Architektūros ir teritorijų planavimo skyriui trūkstamus dokumentus (po 2 egz., prašymo forma (2 priedas).
24. Pilnos sudėties Kavinės projektas, atitinkantis teisės aktų reikalavimus, per 10 darbo dienų nuo projekto gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) patikrinamas, suderinamas, užregistruojamas DVS „Kontora“ ir perduodamas (vienas egzempliorius) išduoti prašymą pateikusiam Asmeniui.
25. Kavinės projektas nederinamas ir apie tai Asmuo raštu informuojamas ne vėliau kaip per 10 darbo dienų nuo projekto Administracijoje gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) tokiais atvejais:
25.1. Kavinės projektas neatitinka šio Aprašo reikalavimų;
25.2. Kavinės projektas turi esminių trūkumų ar projekto sprendiniai prieštarauja galiojantiems teisės aktams: kavinės išplėtimo / lauko kavinės įranga trukdys pėsčiųjų ar transporto eismui, nederės prie aplinkos, vizualiai trukdys apžvelgti kultūros paveldo objektą ar kitus urbanizuotos aplinkos ir kraštovaizdžio elementus ir pan.;

V SKYRIUS
KIOSKO PROJEKTO PATEIKIMAS, TIKRINIMAS IR PRITARIMAS PROJEKTUI
26. Asmuo, pageidaujantis suderinti Kiosko projektą, Administracijai teikia nustatytos formos prašymą (1 priedas) ir Kiosko projektą, kurį sudaro:
26.1. aiškinamasis raštas, kuriame nurodoma objekto paskirtis, įrengimo vieta, užstatymo plotas, erdvinis planinis, konstrukcinis, spalvinis sprendimas, naudojamos medžiagos, aplinkos sutvarkymo sprendiniai ir kt., projekto rengėjo ir užsakovo kontaktiniai duomenys (pavadinimas, atsakingo asmens vardas, pavardė, telefonas, adresas, elektroninis paštas);
26.2. situacijos schema (objekto vieta mieste);
26.3. kiosko (paviljono) įrengimo vietos planas su pagrindiniais matmenimis ir atstumais iki esamų inžinerinių tinklų (M1:500, M1:1000) bei kiosko (paviljono) koordinatėmis valstybinėje koordinačių sistemoje (LKS-94), atliktas ant topografinio inžinerinio plano;
26.4. architektūriniai brėžiniai: kiosko (paviljono) planas, pjūvis, fasadai, aplinkos sutvarkymo planas (M1:50, M1:100 ar M1:200);
26.5. kiosko (paviljono) estetinio vaizdo sprendiniai (aplinkos vizualizacija, fotomontažas);
26.6. žemės sklypo nuomos teisę patvirtinantys dokumentai (žemės sklypo nuomos sutartis, žemės sklypo planas, išrašas iš Valstybės įmonės Registrų centro), žemės sklypo nuomininko (-ų) rašytinis sutikimas (jei žemės sklypas išnuomotas daugiau nei vienam nuomininkui) dėl Įrenginių pastatymo (nurodant terminą) ir nurodytos veiklos vykdymo, gretimo žemės sklypo nuomininko (-ų) sutikimas, kai Įrenginiai statomi arčiau nei 3 metrai nuo sklypo ribos (pridedama, kai projektas derinamas fiziniams ir (ar) juridiniams asmenims išnuomotame žemės sklype);
26.7. inžinerinius tinklus eksploatuojančių organizacijų rašytiniai pritarimai kiosko (paviljono) įrengimo vietos planui, jei projektuojamas objektas patenka į teritorijoje esančių inžinerinių tinklų apsaugos zonas;
26.8. Privalomi rašytiniai pritarimai.
27. Kiosko projektą ir su projektu pateiktus dokumentų (26 punktas) tikrina ir derina Administracijos Architektūros ir teritorijų planavimo skyrius.
28. Už projekte pateiktos informacijos ir duomenų teisingumą atsako Kiosko projektą pateikęs Asmuo.
29. Jeigu pateiktas nepilnos sudėties Kiosko projektas ar projekto sprendiniai neatitinka 4 punkte nurodytų teisės aktų reikalavimų, Administracijos Architektūros ir teritorijų planavimo skyrius ne vėliau kaip per 5 darbo dienas nuo projekto gavimo dienos kreipiasi į projektą pateikusį Asmenį projekte nurodytais kontaktais ir paprašo patikslinti, pakoreguoti ar papildyti projektą bei pateikti Administracijos Architektūros ir teritorijų planavimo skyriui trūkstamus dokumentus (po 2 egz., prašymo forma (1 priedas).
30. Pilnos sudėties Kiosko projektas, atitinkantis teisės aktų reikalavimus, per 10 darbo dienų nuo projekto gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) patikrinamas, suderinamas, užregistruojamas DVS „Kontora“ ir perduodamas (vienas egzempliorius) išduoti prašymą pateikusiam Asmeniui.
31. Jei Kiosko projektas turi esminių trūkumų ar projekto sprendiniai prieštarauja galiojantiems teisės aktams (projektuojamas kioskas trukdys pėsčiųjų ar transporto eismui, vizualiai

trukdys apžvelgti kultūros paveldo objektą ir kt.) Administracijos Architektūros ir teritorijų planavimo skyrius ne vėliau kaip per 10 darbo dienų nuo projekto gavimo dienos arba nuo paskutinio projekto trūkstamo dokumento gavimo dienos (jei projektas buvo pildomas ar koreguojamas) informuoja Asmenį raštu, kad projektui nepritarta.

VI SKYRIUS PROJEKTŲ GALIOJIMAS
32. Suderintas ir užregistruotas DVS „Kontora“:
32.1. Prekybos vietos projektas galioja Leidimo prekiauti ar teikti paslaugas Tarybos nustatytose viešosiose vietose galiojimo terminui;
32.2. Kavinės projektas galioja ne ilgiau kaip 5 metus;
32.3. Kiosko projektas galioja ne ilgiau kaip 5 metus;
32.4. fizinių ar juridinių asmenų nuomojamuose ir naudojamuose žemės sklypuose esantys Prekybos vietos, Kavinės, Kiosko projektai derinami žemės sklypo nuomininko sutikimo dėl Prekybos vietos, Kavinės, Kiosko pastatymo ir veiklos vykdymo galiojimo terminui ar žemės sklypo nuomininko prašomam terminui, tačiau ne ilgiau nei penkerių metų laikotarpiui.
33. Pasikeitus projekto duomenims (keičiasi objekto savininkas, plotas, vieta, įranga, baigiasi projekte pateiktų dokumentų galiojimas ir kt.), turi būti rengiamas ir teikiamas derinti naujas Prekybos vietos, Kavinės, Kiosko projektas šio Aprašo nustatyta tvarka.
34. Prekybos vietos, Kavinės, Kiosko projektai laikomi negaliojančiais:
34.1. jei paaiškėja, kad Savivaldybei buvo pateikti neteisingi projekto duomenys arba suklastoti dokumentai;
34.2. kai pasikeičia projekto duomenys (objekto savininkas, plotas, vieta, įranga, baigiasi projekte pateiktų dokumentų galiojimas ir kt.);
34.3. gavus Asmens prašymą dėl projekto galiojimo panaikinimo.

VII SKYRIUS BAIGIAMOSIOS NUOSTATOS
35. Už projekte pateiktos informacijos ir duomenų teisingumą atsako Prekybos vietos, Kavinės, Kiosko projektą pateikęs Asmuo.
36. Kaip laikomasi šio Aprašo, kontroliuoja Savivaldybės administracijos direktorius ir (ar) jo įgalioti asmenys.
37. Kaip laikomasi šio Aprašo, tikrina kontroliuojančių bei projektą suderinusių institucijų tarnautojai, vadovaudamiesi suteiktais įgaliojimais.
38. Valstybės tarnautojai ir darbuotojai už šio Aprašo nuostatų nesilaikymą atsako Lietuvos Respublikos teisės aktų nustatyta tvarka.
39. Valstybės tarnautojų ir darbuotojų veiksmai įgyvendinant šį Aprašą gali būti skundžiami Lietuvos Respublikos įstatymų nustatyta tvarka.

